(3)

leasaítear Iarscríbhinn IV mar a leanas: (a) i bhFochuid A, cuirtear isteach na pointí ADR.OPS.A.070, ADR.OPS.A.075, ADR.OPS.A.080 agus ADR.OPS.A.085 seo a leanas: “ADR.OPS.A.070 Faisnéis maidir le córas soilse an aeradróim An fhaisnéis maidir leis na codanna den chóras soilse aeradróim ina bhfuil aonaid soilsithe dé-óide astaithe solais (LED), tuairisceoidh an t-oibreoir aeradróim do na seirbhísí faisnéise aerloingseoireachta. Cairteacha ADR.OPS.A.075 Áiritheoidh an t-oibreoir aeradróim go díreach nó trí shocruithe le tríú páirtithe go ndéanfaidh an soláthraí seirbhíse faisnéise aerloingseoireachta na cairteacha a bhaineann leis an aeradróm a fhoilsiú in AIP. ADR.OPS.A.080 Faisnéis maidir le háiseanna radaloingseoireachta agus tuirlingthe (a) Faisnéis maidir leis na háiseanna radaloingseoireachta agus na háiseanna tuirlingthe a bhaineann leis an ascnamh uirlisí agus leis na nósanna imeachta i dtaca leis an limistéar críochfoirt ag an aeradróm, áiritheoidh an t-oibreoir aeradróim go gcuirfear an fhaisnéis sin ar fáil do na seirbhísí faisnéise aerloingseoireachta, rud a dhéanfaidh sé go díreach nó trí shocruithe le tríú páirtithe. (b) Ar an bhfaisnéis dá dtagraítear i bpointe (a), áireofar an méid seo a leanas: (1) cineál áiseanna; (2) comhathrú maighnéadach go dtí an chéim is gaire, de réir mar is iomchuí; (3) an cineál oibríochta dá dtugtar tacaíocht i gcomhair ILS/MLS/GLS, GNSS bunúsach agus SBAS; (4) aicmiú i gcomhair ILS; (5) aicmiú saoráidí agus ainmneacha na saoráidí ascnaimh i gcomhair GBAS; (6) i gcás VOR/ILS/MLS, an diallas stáisiúin go dtí an chéim is gaire, is é sin an diallas a úsáidtear i dteannta leis na critéir eile le haghaidh ailíniú teicniúil na háise; (7) sainaitheantas, más gá; (8) minicíocht/minicíochtaí, uimhir/uimhreacha chainéil/cainéil, agus an soláthraí seirbhíse agus aitheantóir/aitheantóirí na conaire (RPI/RPInna), de réir mar is iomchuí; (9) uaireanta oibriúcháin, de réir mar is iomchuí; (10) comhordanáidí geografacha shuíomh na haeróige tarchuir, iad i gcéimeanna, nóiméid, soicind agus deichithe de shoicind, de réir mar is iomchuí; (11) ingearchló na haeróige tarchuir DME go dtí an 30 m (100 troigh) is gaire agus an trealaimh beacht-thomhais achair, (DME/P) go dtí an 3 m (10 dtroithe) is gaire, ingearchló an phointe tagartha GBAS go dtí an méadar nó an troigh is gaire agus airde éilipsóideach an phointe go dtí an méadar nó an troigh is gaire; i gcás SBAS, airde éilipsóideach an phointe tairsí tuirlingthe (LTP) nó an phointe tairsí shamhailtigh (FTP) go dtí an méadar nó an troigh is gaire; (12) ga achar na seirbhíse ó phointe tagartha GBAS go dtí an ciliméadar nó an míle farraige is gaire; agus (13) barúlacha. ADR.OPS.A.085 Faisnéis maidir le treá dromchla na deighleoige amhairc (VSS) Áiritheoidh an t-oibreoir aeradróim, go díreach nó trí shocruithe le tríú páirtithe, go gcuirfear faisnéis maidir le treá dromchla na deighleoige amhairc ar fáil do na seirbhísí faisnéise aerloingseoireachta, lena n-áirítear nós imeachta agus íosluachanna nós imeachta a ndéantar difear dóibh.”; (b) leasaítear Cuid B seo a leanas: (i) leasaítear pointe ADR.OPS.B.030 mar a leanas: — cuirtear an méid seo a leanas in ionad phointe (a): “(a) Áiritheoidh an t-oibreoir aeradróim go gcuirfear córas um rialú agus treorú gluaiseachtaí dromchla (SMGCS) ar fáil ag an aeradróim. Déanfaidh SMGCS an méid seo a leanas: (1) saintréithe deartha agus dálaí oibríochtúla agus staid mheitéareolaíoch an aeradróim a chur san áireamh mar aon le prionsabail a bhaineann le tosca daonna; (2) beidh siad ceaptha chun cuidiú leis an méid seo a leanas a chosc: (i) ionraí neamhbheartaithe aerárthaí agus feithiclí ar rúidbhealach gníomhach; agus (ii) imbhuailtí idir aerárthaí agus idir aerárthaí agus feithiclí nó nithe ar aon chuid den limistéar gluaiseachta; agus (3) tabharfar tacaíocht dóibh trí mhodhanna agus nósanna imeachta iomchuí.”; — cuirtear an pointe (d) seo a leanas isteach: “(d) Forbairt na nósanna imeachta SMGCS ag an aeradróm, is rud é a dhéanfaidh an t-oibreoir aeradróim a chomhordú le soláthraí na seirbhísí aerthráchta.”; (ii) cuirtear an méid seo a leanas in ionad phointe ADR.OPS.B.045: “ADR.OPS.B.045 Nósanna imeachta maidir le drochléargas (a) Áiritheoidh an t-oibreoir aeradróim go gcuirfear an trealamh agus na saoráidí aeradróim iomchuí ar fáil, agus go mbunófar nósanna imeachta iomchuí maidir le drochléargas agus go gcuirfear chun feidhme iad i gcás ina mbeartófar iad a úsáid i gcomhair aon cheann de na hoibríochtaí seo a leanas: (1) éirí de thalamh agus drochléargas ann; (2) oibríochtaí ascnaimh agus tuirlingthe ag a bhfuil coinníollacha léargais dar lú ná 550 m an RVR nó dar lú ná 200 troigh (60 m) an DH; (3) oibríochtaí le hoibríochtaí creidmheasa dar lú ná 550 m an RVR iarbhír. Leis na nósanna imeachta maidir le drochléargas déanfar comhordú ar ghluaiseacht aerárthaí agus feithiclí, agus déanfar gníomhaíochtaí sa limistéar gluaiseachta a shrianú nó cuirfear toirmeasc orthu. (b) Bunóidh an t-oibreoir aeradróim na nósanna imeachta maidir le drochléargas agus cuirfidh sé chun feidhme iad i gcomhar leis an soláthraí seirbhísí aerthráchta. Sna nósanna imeachta maidir le drochléargas cuimseofar critéir maidir lena n-ullmhú, lena dtionscnamh agus lena bhfoirceannadh. Beidh na critéir bunaithe ar luachanna RVR agus ar luachanna uasteorainn néil. (c) Cuirfidh an t-oibreoir aeradróim an soláthraí seirbhísí faisnéise aerloingseoireachta agus an soláthraí seirbhísí aerthráchta ar an eolas, de réir mar is iomchuí maidir le haon athrú ar stádas threalamh agus shaoráidí an aeradróim, athrú a bhfuil tionchar aige ar oibríochtaí faoi choinníollacha drochléargais. (d) Cuirfidh an t-oibreoir aeradróim faisnéis faoi nósanna imeachta maidir le drochléargas ar fáil don soláthraí seirbhísí faisnéise aerloingseoireachta, lena foilsiú in AIP. (e) Na nósanna imeachta maidir le drochléargas agus aon athruithe orthu, beidh gá acu le formheas roimh ré ón údarás inniúil.”.